ธุรกิจชิ้นส่วนอิเล็กทรอนิกส์กำไรฟื้น
ผลงานไตรมาส3ทำได้3พันล.SMTได้เงินประกันดันโตสุด
14 พ.ย. 2555

ผลงานไตรมาส3ทำได้3พันล.SMTได้เงินประกันดันโตสุด
หุ้นชิ้นส่วนอิเล็กทรอนิกส์ไตรมาส 3 กำไรเพิ่มขึ้น 169% SMT ได้เงินประกันดันโต ด้านเดลต้าเปิดแผนปีหน้ารุกตลาดเอเชียต่อ 
บริษัทในกลุ่มชิ้นส่วนอิเล็ก ทรอนิกส์ ได้ประกาศผลดำเนินงานงวดไตรมาส 3 ปี 2555 มีกำไรสุทธิรวม 3,361.03 ล้านบาท เพิ่มขึ้น 169.91% จากงวดเดียวกันของปีก่อนที่มีกำไรสุทธิ 1,245.21 ล้านบาท 
ทั้งนี้ บริษัท สตาร์ส ไมโครอิเล็กทรอนิกส์ (SMT) มีอัตรากำไรสุทธิโตดีสุด โดยมีกำไรสุทธิ 551.13 ล้านบาท เพิ่มขึ้น 2,404% จากปีก่อนที่มีกำไรสุทธิ 22.12 ล้านบาท ซึ่งกำไรส่วนใหญ่มาจากการได้รับชดเชยเงินประกันภัยจากน้ำท่วมเข้ามาในวงเงินประมาณ 648 ล้านบาท และนับตั้งแต่ไตรมาสแรกถึงปัจจุบันได้รับเงินชดเชยทั้งสิ้นประมาณ 1,132 ล้านบาท และอนาคตยังคงมีเงินจากการชดเชยน้ำท่วมอยู่
รองลงมาคือ บริษัท เคซีอี อีเลค โทรนิคส์ (ประเทศไทย) (KCE) มีกำไรสุทธิ 242.59 ล้านบาท เพิ่มขึ้น 362% จากงวดเดียวกันของปีก่อนที่มีกำไรสุทธิ 52.46 ล้านบาท กำไรที่เพิ่มขึ้นเป็นผลมาจากยอดขายและรายได้เพิ่มขึ้น และมาจากกระบวนการผลิตที่มีการลดการสูญเสียได้ในอัตราที่สูงสุด
ขณะที่บริษัท ฮานา ไมโครอิเล็คโทรนิคส (HANA) มีกำไรสุทธิ 77.59 ล้านบาท ลดลง 62% จากงวดเดียวกันของปีก่อนที่มีกำไรสุทธิ 204.22 ล้านบาท
สำหรับบริษัท เดลต้า อีเลคโทรนิคส์ (ประเทศไทย) (DELTA) มีกำไรสุทธิ 1,920.71 ล้านบาท เพิ่มขึ้น 155.41% จากงวดเดียวกันของปีก่อนที่มีกำไรสุทธิ 751.99 ล้านบาท
นายอนุสรณ์ มุทราอิศ กรรมการบริหาร DELTA เปิดเผยว่า ปี 2556 บริษัทยังคงเน้นการทำตลาดในประเทศเอเชียต่อเนื่อง เพราะเชื่อว่าตลาดในสหรัฐและยุโรปยังมีปัญหา
สำหรับผลดำเนินงานที่ดีขึ้น ส่วนหนึ่งเป็นผลมาจากความสำเร็จในการรุกตลาดสินค้าโซลาร์เซลล์ ซึ่งมีอัตรากำไรขั้นต้น (กรอสมาร์จิน) สูงในประเทศนิวซีแลนด์และออสเตรเลีย โดยจะเริ่มรุกตลาดที่อินโดนีเซียและฟิลิปปินส์มากขึ้น เพราะเห็นศักยภาพการใช้เรื่องพลังงานในอนาคต เพราะมีประชากรมาก
“แม้บริษัทจะเริ่มรุกตลาดเอเชียมากขึ้น แต่สัดส่วนการส่งสินค้าปีหน้ายังไม่เปลี่ยนแปลงจากปัจจุบันที่ 50% ยังเป็นลูกค้ากลุ่มประเทศยุโรป ขณะที่สหรัฐและเอเชียสัดส่วนอย่างละ 25% เนื่องจากหลายประเทศยังชอบและไว้ใจสินค้าที่ผลิตว่ามาจากยุโรป”
กรรมการบริหาร กล่าวว่า ปีหน้าบริษัทอาจมีต้นทุนค่าใช้จ่ายจากการทำการตลาดในเอเชียเพิ่ม แต่มั่นใจว่าจะรักษาอัตรากำไรสุทธิให้ได้มากกว่า 10% เหมือนเดิมได้ ซึ่งสิ้นไตรมาส 3 อยู่ที่ 11.7% เนื่องจากบริษัทเน้นการขายสินค้าที่มีอัตรากำไรขั้นต้นที่สูงขึ้นในทุกประเภทสินค้า คือ กลุ่มเทเลคอม โซลาร์เซลล์ และรถยนต์